google/wiki40b huggingface dataset:
Borough United FC

Borough United Football Club var en walisisk fotballklubb fra landsbyen Llandudno Junction i grevskapsdistriktet Conwy. Klubben eksisterte bare i 17 år, men markerte seg med å vinne den walisiske cupen i 1963 og å oppnå et respektabelt resultat i Cupvinnercupen.

Tidlig historie og cupmesterskap

Borough United ble stiftet i 1952 da Llandudno Junction FC og Conwy Borough FC, som begge hadde slitt med økonomiske problemer, slo seg sammen. Den nye klubben spilte på Conwy Boroughs bane Nant-y-Coed og i Llandudno Junctions farger, brun skjorte og hvit shorts.
De to opprinnelige klubbene hadde hatt en viss suksess, men lå begge i bunnen av Welsh League (North) den sesongen de vedtok å slå seg sammen. Den nye klubben vant divisjonen i 1959, foran de lokale rivalene Llandudno FC. (Det fantes for øvrig ikke noen nasjonal toppdivisjon i Wales på den tida. League of Wales ble ikke opprettet før i 1992.)
Borough Uniteds store sesong var likevel i 1962/63. De vant divisjonen igjen, og vant hele tre cupmesterskap. Det største var likevel seieren i Welsh Cup. I de første rundene slo de ut Rhyl, Denbigh Town, Bangor City (siste sesongs cupmester) og Hereford United. Cupfinalen ble på den tida spilt over to kamper, hjemme og borte. Borough United slo Newport County 2-1 hjemme og spilte 0-0 borte.

Europacupspill

Cupmesterskapet ga Borough United plass i Cupvinnercupen. I første runde møtte de Sliema Wanderers fra Malta. Første kamp ble spilt på for Borough United uvant sandunderlag på Empire Stadium i Gzira, der den walisiske klubben greide 0-0. Returkampen ble spilt på Racecourse Ground i Wrexham, der det maltesiske laget var like uvant med gressdekket som waliserne hadde vært med sandunderlaget, og Borough United vant 2-0.
I andre runde møtte Borough United Slovan Bratislava fra Tsjekkoslovakia. Waliserne tapte begge kampene, 0-1 i Wrexham og 0-3 i Bratislava, men resultatet var likevel respektabelt for et amatørlag som møtte et profesjonelt lag med fem landslagsspillere på banen.

Slutten

Klubben gjorde det fortsatt godt i serien fram til de i 1967 ble kastet ut fra hjemmebanen sin av banens eiere, den katolske ordenen Oblatfedrene. Klubben fant det umulig å flytte til Llandudno Junctions gamle bane Conwy Morfa, og diskusjoner om å slå seg sammen med andre klubber i distriktet bar heller ikke frukter. Borough United trakk seg fra Welsh League (North) i juli 1967 og spilte i Vale of Conwy League på lavere nivå i to sesonger før klubben ble oppløst i 1969.
Nepal Sadbhavana Party

Opprinnelse

I 1985 blei Nepal Sadbhavan Council (NSC) stifta av Gajendra Narayan Singh, en veteran fra Nepals Kongressparti fra frigjøringskampen i 1950-51, for å forsvare interessene til den såkalte madhesi-befolkninga som lever nær grensa til India.
Madhesi kalles i Nepal folk i Tarai (se hovedartikkel om Tarai) som snakker nord-indiske språk, ofte hindi eller språk som er i nær i slekt med hindi.
Utgangspunktet var at regjeringa vurderte tiltak mot indisk innvandring til de lavtliggende slettelanda på grensen til India, Tarai. Under det autoritære kongestyrert mellom 1960 og 1990 innskrenka regjeringa også bruk av andre språk i skolen utenom nepali, og stengte bl.a. skoler på hindi, som er et mye brukt språk i Tarai. NSC gikk inn for hindi som annetspråk i Nepal.
Organisasjonen arbeidet innafor rammene til det såkalte partiløse 'Panchayat-demokratiet og erklærte seg for demokratisk sosialisme.

NSP stiftes 1990

Da partier på nytt blei lovlige etter det store demokrati-opprøret i 1990, omdøpte organisasjonen seg i samme år til Nepal Sadbhavana Party (NSP).
På denne tida blei det stifta ei rekke janjati-partier som representerte nasjonale minoriteter, hver for seg eller samla. Men NSP blei det eneste som oppnådde parlamentarisk representasjon
NSP fikk valgt inn flere representanter ved valga i 1991, 1994 og 1999 – siste gang fikk det 3,2% og 5 parlamentarikere. Partiet har deltatt i flere koalisjonsregjeringier i perioden.
Det har vært rekna som et monarkistisk, konservativt parti, med støtte i høyere kaster med forankring i hinduismen.
Et stort flertall av madhesiene har likevel stemt på de store nepalske partiene. Nye sosiologiske undersøkelser viser også at det er mange madhesier blant aktivistene i maoistpartiet NKP(M).
Gajendra Narayan Singh døde 23. januar 2002.

NSP-partiene på hver sin side i kampen for demokratiet

Etter kongens statskupp 1. februar 2005 deltok SNP (Anandi Devi) i kampen mot diktaturet gjennom Sjupartialliansen for demokrati i Nepal.
Prasad Mandal gikk inn i Gyanendras kupp-regjering som nr. 2 direkte under kongen.
Onsdag 30. mai 2006 valgte SNP(A) Rajendra Mahato til parlamentarisk leder, og vedtok at parlamentsrepresentant Hridayesh Tripath skulle gå inn i koalisjonsregjeringa til Sjupartialliansen.
Ved konstitueringa av det nye overgangsparlamentet 15. januar 2007, fikk NSP(A) flere nye representanter, og tilsammen 5 medlemmer.
NSP(Mandal)s representanter blei utelukka fra overgangsparlamentet på grunn av støtta til kong Gyanendras diktatur 2005 – 2006.
Prosopocoilus serricornis

Utseende

En middelsstor til stor (hannene 21-60 millimeter), kraftig, matt, rødbrun til svart hjortebille. Store hanner har kraftige men ikke særlig lange, krummee kjever med tenner bare i den ytre delen. Litt mindre hanner har knivformede, sagtakkede kjever. Hanner med lange, tynne, krumme kjever (såkalte telodonte) forekommer også men er mindre vanlige. Hodet er stort og bredt, uten påfallende kjøler eller knøler, pannen foran bredt, U-formet innbuktet. Antennene har en tre-leddet vifte. Pronotum er betydelig bredere enn langt, rundet med markerte bakhjørner. Undersiden er brunrød. Hunnen er mindre (18-35 millimeter) og mer bred og oval enn hannen, uten forstørrede kjever, svært blank. Kroppen er fint punktert.

Levevis

Larvene utvikler seg i råtne trestammer. Utviklingen tar trolig ett år. De voksne billene drikker gjerne sevje fra trær.

Utbredelse

Arten er vidt utbredt i Afrika inkludert Madagaskar og Komorene.
Justin Williams

Karriere

Williams ble utvalgt som 28. blant alle Philadelphia Flyers i 2000 NHL Entry Draft, som ble holdt i Pengrowth Saddledome, i Calgary, Alberta, Canada. Han har spilt 340 kamper i NHL, og har gjort 79 mål, assistert på 120, og vunnet 209 poeng.
Justin Williams spilte juniorhockey i Port Hope, Ontario før han ble en begavet spillmaker for Cobourg Cougars i 1998. Han sluttet sin juniorhockey karriere med to sesonger for Plymouth Whalers i Ontario Hockey League.
Etter 4 sesonger i Philadelphia Flyers ble Williams byttet til Carolina den 20. januar 2004, mot forsvarsspilleren Danny Markov. I NHL Lockouten i 2004–5 spilte han for Luleå HF; et lag i den svenske eliteserien. Her vant han 14 mål, og assisterte på 18, i 49 kamper.
Williams fikk en ettårskontrakt med Hurricanes for 2005–2006-sesongen, der han satte personlig rekord i kamper spilt (82), mål (31), assisteringer (45), poeng (76), og utvisningsminutter (60).
I sluttspillet scoret Williams 7 mål og hadde assisterte på 11, på sin vei til å vinne Stanley Cup. Williams scoret det siste målet i Stanley Cup-sluttspillet 2006, hvor han satte pucken i åpent mål med 18:59 på klokka i 3. periode; noe som gjorde at Hurricanes vant over Edmonton Oilers 3–1 og vant serien 4–3. 
1. juli 2006 signerte Williams en 5-årskontrakt med Hurricanes, verdt 3 500 000 USD per sesong. 
Williams hadde sin første opptreden i en All-Star kamp i 2007 NHL All-Star game i Dallas.

Internasjonalt spill

Han var en del av det canadiske laget som i 2007 vant Ishockey-VM 2007 da de i finalen slo Finland 4-2 i Moskva.
Bjønnes stadion

Bjønnes stadion er en idrettsbane på Myrene i Arendal, brukt til fotball, åpnet i 1954. Banen ble fikset opp, og gjenåpnet i september 2017 og skiftet da navn til Norac stadion. 
Anlegget er eid av Arendal kommune, og disponeres av Arendal Fotball, som spiller i OBOS-ligaen, samt lagene til IK Grane i lavere divisjoner og aldersbestemte klasser.
Anlegget består av en hovedbane med kunstgress, samt en treningsbane med gressmatte. Hovedbanen hadde tidligere løpebane rundt, som også ble brukt som skøytebane. Norgesmesterskapet på skøyter ble arrangert her i 1965. Skøyteaktiviteten er nå flyttet til Arendal og omegn kunstisbane på Myra.
Raftsundet

Geografi

Øyene vest for Raft- og Ulvågsundet tilhører Lofotarkipelet og Hinnøya ligger på østsiden. Regionalt ligger de nordlige 17 km i Vesterålen og den  sørligste delen i Lofoten. 
Fjellene som omgir sundet er rundt tusen meter på Austvågøya med blant annet Olsanestinden (999 moh.), Svartsundtindan (1 050 moh.) og Trolltindan - mens på Hinnøya går fjellene opp mot ca. 650 moh. med korte, lavereliggende daler mellom høydene som gir rom for noe bosetning. Berggrunnen tilhører Lofot-eruptivene hvorav om lag halvparten utgjør Raftsundmangeritten. Vest for Ulvøya og Brakøya skjærer Grunnfjorden og Trollfjorden seg inn mellom fjellene. På østsiden går Tennfjorden og midtveis i sundet Raftvågen. Bredden er på mellom 3,4 km i sørenden og ca. 220 meter ved Trongstraumen. Ved Digermulen fortsetter to sund sørover: Øyhellsundet på vestsiden av Stormolla og Ulvågsundet på østsiden.

Bosetning

Det er spredt bebyggelse langs hele Raftsundets østside med Kongselva, Tengelfjord, Raften og på Ulvøya i Hadsel. Digermulen i Vågan er den største av Raftsundbygdene. Det tidligere handelsstedet Hanøy ligger ved innløpet i nordvest.

Turisme

Flere selskaper tilbyr fjordcruise fra ulike utgangspunkt til Raftsundet og Trollfjorden og hurtigruta går en avsikker inn i fjorden når været tillater det. I Raften er det en oppstillingsplass for campingvogner og bobiler hvor skipstrafikken kommer på svært nært hold.
Keiser Vilhelm II av Tyskland ankret opp utenfor Digermulen i 1899 og kom senere tilbake flere ganger. Dette bidro til å gjøre området kjent i utlandet, og førte til at Raftsundet ble det første stedet for cruiseturisme i Lofoten.

Raftsundet i kunst og litteratur

En rekke kunstnere har opp gjennom historien brukt Raftsundet som motiv. Av kjente maleri finnes Gunnar Bergs Trollfjordslaget, den tyske Themistokles von Eckenbrechers Raftsund fra 1906, Adelsteen Normanns Sommernatt i Raftsundet og flere verker av Karl Erik Harr. 
Theodor Kittelsen lagde kunst og postkort med motiver fra Raftsundet, og omtalte det som «...et Billede fra en Eventyrfantasi, her må Stedet være, hvor Prinsessen blev bergtagen.» og Bjørnstjerne Bjørnson brukte følgende ord på å beskrive naturen: «Fjellformasjonene er så forrevne at intet Billede i min sjel fra Mytologiens eller Dramaets krets slår til for rett å utsi den forstenede Bevegelse jeg så på…».
Sagnene fra området forteller blant annet hvordan Trollsjøen ble til Trollfjorden ved et øksehugg. Et annet sagn forteller at Austvågøya og Hinnøya en gang hang sammen ved Trongstraumen og at et hugg åpnet «Raftvalen» og gjorde sundet seilbart.
Hans Leo Hassler

Liv

Foreldrene, Isaac Haßler og Kunigunde Schneider, sørget for at sønnen fikk orgelundervisning allerede fra ung alder. Seinere fikk han undervisning av Leonhard Lechner. Fra 1584 studerte Hassler med Andrea Gabrieli, og ble venn av Andreas nevø og elev, Giovanni Gabrieli.
I 1585 ble Hassler kammerorganist hos grev Oktavian II. von Fugger og organist i kirka St. Moritz i Augsburg. Hasslers første samling, Canzonette a quatro voci kom i 1590. I 1600 ble han i tillegg til sine andre oppgaver leder for Augsburg Stadtpfeifer. Etter grev Oktavians død reiste Hassler i 1601 til Nürnberg der han utviklet og produserte orgelautomater. Fra 1608 var han kammerorganist for kurfyrst Christian II av Sachsen.
I 1595 hevet keiser Rudolf II de tre brødrene Hassler (Hans Leo, Caspar og Jakob opp i adelsstanden, og i 1604 fikk de adelspredikatet von Roseneck.
Hans Leo Hassler var i kurfyrst Johann Georg I av Sachsens følge i Frankfurt am Main i anledning kroningsfesten for keiser Matthias i 1612 da han døde av tuberkulose.

Virke

Hasslers verk står i stilendringen fra den sene renessanse-polyfonien til den venetianske tidligbarokke klangutfoldelsen, og i sine sangsatser til en enklere, mer sangbar homofoni. Mens han i messene og motettene mest holdt fast ved de kontrapunktisk-imitatoriske prinsippene til Orlando di Lasso og Leonhard Lechner, utfoldet han i sine flerkorige verk en barokk klangprakt etter forbilder fra den venetianske flerkorigheten, eksempelvis i den 15-stemmige motetten Jubilate Deo og den 16-stemmige Duo Seraphim. Verkene hans er både sjarmerende og elegante, men viser også Hasslers gode grep og grundige kunnskaper om kontrapunktikk.
Hasslers madrigaler, canzonetter og tyske verdslige sanger var like populære som kirkemusikken hans. Et eksempel er kjærlighetssangen «Mein G’müt ist mir verwirret» fra Lustgarten neuer deutscher Gesänge for 4–8 stemmer (Nürnberg 1601) som senere fikk innpass i den protestantiske kirkesangen med teksten O Haupt voll Blut und Wunden.
Også de relativt fåtallige orgelverkene er av stor betydning. Læreren Andrea Gabrieli var inspirasjonskilden, men Hassler fant sin egen stil som foregriper overgangen mellom renessansens orgelmusikk til barokke modeller, og som preget utviklingen av den tyske orgelstilen på 1600-tallet. Likevel er hans mest betydelige instrumentale komposisjon et variasjonsverk for cembalo, Ich gieng einmal spatieren 31 mal verendert durch Herren J.L.H, som er enestående for sin tid på grunn av den lange spilletiden (rundt 42 minutter) og dermed også høye krav til utøveren. Dette gjennomkomponerte verkets innflytelse kan spores i 1600-tallets variasjonsverk, eksempelvis hos Sweelinck og Scheidt, men også hos den senere Pachelbel.
Skotsk Premier League 1998–1999

Dette var det første sesongen for Scottish Premier League (SPL). Fra 1975 til 1998 het den øverste divisjonen i Skottland Scottish Premier Division. Sesongen startet den 1. august 1998. Rangers FC tok sin 48. toppdivisjonstittel denne sesongen.
Adam Dalgliesh

Adam Dalgliesh er en oppdiktet skikkelse skapt av den britiske krimforfatteren P.D. James (Phyllis Dorothy James). Dalgliesh er en etterforsker ved Scotland Yard og opptrådte første gang James' krimroman Cover Her Face (1962) og har siden være hovedkarakter i en rekke bøker. De fleste av bøkene har blitt overført til TV. 
De fleste av TV-seriene ble sendt som påskekrim i Norge på 1980- og 1990-tallet. Den britiske skuespilleren Roy Marsden spilte rollen som Adam Dalgliesh fra 1983 til 1998.

Om karakteren

Adam Dalgliesh er etterforsker ved Scotland Yard. Han skriver dikt på fritiden og har vært enkemann i flere år etter at hans kone og ufødte barn døde i barsel.

DVD og Video

Alle produksjonene med Roy Marsden ble utgitt på DVD-boks i 2009 under den norske fellesbetegnelsen Et oppdrag for Adam Dalgliesh. En utgivelse fordelt på tre mindre bokser ble utgitt omtrent på samme tid (2010-11). Også disse kun med Roy Marsden.
Download Festival

Download Festival er en tre dagers heavy metal-musikkfestival som blir holdt i Donington Park i England. Festivalen er hvert år på slutten av våren, og den blir eid og styrt av Live Nation, et selskap eid av Clear Channel Comunications.
Festivalen blir ansett som en fortsettelse av Monsters of Rock som foregikk på samme sted fra 1980 til 1996. Første festival ble holdt som en todagers-festival 31. mai og 1. juni 2003, med opprinnelig Iron Maiden og Limp Bizkit som hovedband, men sistnevnte trakk seg og ble erstattet av Audioslave.
Calmeyergatens Misjonshus

Calmeyergatens Misjonshus var et forsamlingslokale for evangeliske møter i Hausmannskvartalene i Oslo (dagens adresse er Calmeyers gate 1). 
Det var Otto Treider som sørget for at misjonshuset ble oppført i 1891 i nygotisk stil etter tegninger av arkitekt Henrik Nissen. Det rommet Skandinavias største forsamlingslokale med plass til mer enn 5000 mennesker. Kristiania Indremisjon overtok det i 1898. Det ga plass til en rekke store møter, blant annet samlet vekkelsene i 1905 og 1906 fullt hus kveld etter kveld. Også Christian Michelsen talte der i 1905. I regi av Studentersamfundet holdt Rudolf Steiner foredraget «De høyere verdeners virkelighet» her den 25. november 1919 for mer enn to tusen tilhørere. Lokalet var også møteplass for det berømte Calmeyergatemøtet i 1920 under striden mellom liberal og ortodoks teologi.  Inntil 1950-årene ble det flittig benyttet til konserter. Under okkupasjonen 1940-45 ble det rekvirert av tyskerne. I de siste årene ble det brukt som lagerlokale, inntil det ble revet i 1972. 
Tomten var blant annet parkeringsplass inntil Kirkens bymisjon bygget et kontorbygg med utleieboliger der. Etter at nybygget sto ferdig i 1987, har kontordelen vært leiet ut til Statens helsetilsyn.
Santo Domingo (Albay)

Santo Domingo er en kommune i provinsen Albay på Filippinene. Ved folketellingen i 2015 hadde den 34.967 innbyggere.
Landbyen het opprinnelig Lib-og. 
Den er en av åtte kommuner som grenser mot den aktive vulkanen Mayon.
Lohardaga (distrikt)

Demografi

Ved folketellingen i 2011 var det 461 738 innbyggere i distriktet, mot 364 521 i 2001. Den urbane befolkningen utgjør 12,43 % av befolkningen.
Barn i alderen 0 til 6 år utgjorde 16,39 % i 2011 mot 19,76 % i 2001. Antallet jenter i den alderen per tusen gutter er 961 i 2011 mot 945 i 2001.
Stockholms läns våpen

Stockholms läns våpen er oppdelt i tre deler. I det venstre feltet har man Erik den helliges kronede hode, som er Stockholms byvåpen. I det midterste feltet er det et griffhode, som er en forkortet versjon av Södermanlands landskapsvåpen. I feltet til høyre har man rikseplet fra Upplands landskapsvåpen.
Det nåværende våpenet for Stockholms län ble komponert i 1968, da den største delen av området som til da tilsvarte Stockholms län, ble slått sammen med Stockholm by, som til da hadde stått utenfor länsinndelingen, og som hørte til under Överståthållarämbetet. Deler av det gamle Stockholm län ble samtidig overført til avgrensende län. Det erstattet da to våpen, et eldre våpen for länet (se under), og Överståthållarämbetets våpen.

Tidligere våpen

Det eldre våpenet ble satt av den svenske regjeringen i 1941, og blasoneringen for våpenet lød: «I av guld och rött styckat fält en upprest, svart grip med blå beväring, därest dylik skall komma till användning, och med båda framklorna bärande ett riksäpple av guld.» Våpenet i seg selv hadde vært brukt tidligere.
Norges EØS- og EU-minister

Norges EØS- og EU-minister, også kjent som Norges europaminister, var medlem av Norges regjering og statsråd i Utenriksdepartementet med ansvaret for saker knyttet til Det europeiske økonomiske samarbeidsområde (EØS) samt Norges forhold til Den europeiske union (EU). Posten ble opprettet 16. oktober 2013 av Erna Solbergs regjering, som på denne tiden bestod av Høyre og Fremskrittspartiet. Den ble nedlagt av samme regjering 17. januar 2018, samtidig som regjeringen ble utvidet med Venstre.

Kritikk

At Norge har en egen statsråd med ansvar for Europasaker ble kritisert av blant andre Senterpartileder Trygve Slagsvold Vedum. Vedum varslet på Senterpartiets landsmøte i 2017 at dersom partiet fikk regjeringsmakt, ville utenriksministerposten blitt styrket, og europaministerposten blitt avviklet. Vedum mener det er lite hensiktsmessig med en egen europaminister, da Norge ikke er medlem i EU. Han mente at utenriksministeren ville kunne håndtere europasaker.
Vest-Finnmark regionråd

Vest-Finnmark regionråd er et interkommunalt samarbeidsorgan og regionråd for kommunene Alta, Hammerfest, Hasvik, Kvalsund, Loppa, Måsøy, Nordkapp og Porsanger i Vest-Finnmark. Regionrådet er et fellesorgan for koordinering og fellesløsninger i regionen. Hver kommune representeres i rådet av ordfører og rådmann, i tillegg har Alta og Hammerfest en representant for opposisjonen.
Daglig leder for regionrådet er Bente Olsen Husby, og regionrådets kontor er lokalisert i Hasvik kommune.
Borneohund

Opprinnelse og alder

Det er nærmest umulig å si noe sikkert om opprinnelsen til denne hunden. Det er kjent at folk i Sørøstasia for omkring 5 000 år siden tok seg ut til en rekke av øyene i Stillehavet utenfor Asia. De kan ha bragt med seg slike hunder, som senere ble bragt til Oseania. Opphavet er sannsynligvis asiatisk dingo, som den  svenske forskeren Peter Savolainen avdekket også er opphavet til australsk dingo. I så fall kan man regne med at typen har utviklet seg fra domestiserte hunder og som kan ha eksistert på Borneo mer enn 3 000 år.
Borneohunden viser en rekke likhetstrekk med ny-guinea syngehund, som finnes i fjellskogene på Papua Ny-Guinea. Spesielt den brede skallen gir assosiasjoner. Som syngehunden er også borneohunden mindre enn sine slektninger i Australia, men allikevel typisk for urhunder.

Utseende, anatomi og fysikk

Borneohunden er helst gyllen rødbrun/rustrød (andre farger finnes, også nærmest sort eller hvit) og kan ha mørkere innslag i hårtuppene på bakparten og halen, hvit på undersiden av halsen og foran på brystet, nederst på beina (sokker) og ytterst på haletippen. Skallen er bred (har fellestrekk med Thai ridgeback) og snutepartiet kan ha sort maske, men masken kan variere noe i omfang. Pelsen som sådan er tett og middels kort. Også ørene er mindre enn hos dingoen og er bredere ansatt.
Borneohunden har ofte forstørrede rovdyrtenner, men dette varierer (kanskje på grunn av hybridisering). Den har en utrolig myk og bevegleig anatomi, og kan i likhet med norsk lundehund spre ut skulderbladene i nesten 90 graders vinkel, samt bøye hodet rett bakover, til snutespissen når ryggen. Den lever i nær tilknytning til mennesker og har trolig et kosthold som består av mye karbohydrater (matrester), men den nøyaktige dietten er uklar og trolig svært varierende. I størrelse blir den ca. 35-46 cm i skulderhøyde og veier omkring 10-16 kg.

Bruksområde

Borneohunden er en ypperlig brukshund for stammefolkene på Borneo, som bruker den som jakthund og vakthund. Den er meget utholdende og har et sanseapparat som langt overgår vanlige tamhunders, men den egner seg dårlig som familiehund for vanlige mennesker. Borneohunden er kjent for å være en god treklatrer, uten at dette har blitt dokumentert i særlig grad. Av type er dette en hund som jakter aktivt med både syn, lukt og hørsel.

Lynne og væremåte

Borneohunder er svært livlige og meget aktive. Den kan være leken og er meget lojal mot de den kjenner og liker, men ofte svært skeptiske, nærmest aggressiv mot fremmede. Om den skal bli en familiehund trenger den tidlig og massiv sosialisering alt i 4-8 ukers alder, og siden mye mosjon og psykiske utfordringer for å trives. De knytter seg sterkt til flokken og passer kun for mennesker som har erfaring med svært primitive hunder og rovdyr.
21. desember

Navnedag

Thomas,  Tommy, Tom.
Navnedagen er etter den katolske kirkes minnedag for apostelen Thomas.